กอนช. เฝ้าระวังฝนเพิ่มขึ้น -ฝนตกหนักถึงหนักมากบางแห่งในภาคใต้ตอนล่าง จากอิทธิพลมรสุมตะวันออกเฉียงเหนือกำลังแรง
นายสุรสีห์ กิตติมณฑล เลขาธิการสำนักงานทรัพยากรน้ำแห่งชาติ (สทนช.) ในฐานะรองผู้อำนวยการกองอำนวยการน้ำแห่งชาติ (กอนช.) กล่าวถึงสถานการณ์น้ำภาพรวมของประเทศวันนี้ (29 ม.ค.66) ว่า ภาพรวมภาคใต้ตอนล่างมีฝนตกหนักบางแห่ง ช่วง 24 ชั่วโมงที่ผ่านมามีฝนตกปานกลางถึงหนักบริเวณ จ.ปัตตานี , นราธิวาส และนครศรีธรรมราช เนื่องจากอิทธิพลมรสุมตะวันออกเฉียงเหนือกำลังแรงพัดปกคลุมอ่าวไทย ภาคใต้ และทะเลอันดามัน ทำให้ภาคใต้ตอนล่างยังคงมีฝนเพิ่มขึ้นและมีฝนตกหนักถึงหนักมากบางแห่ง ทั้งนี้ กรมเจ้าท่า ได้สนับสนุนเครื่องมือ เครื่องจักรแก้ปัญหากำจัดผักตบชวาและวัชพืช บริเวณแหล่งน้ำบุ่งหาดกองสิน ต.เขาท่าพระ อ.เมืองชัยนาท จ.ชัยนาท โดยแหล่งน้ำดังกล่าวประชาชนใช้ประโยชน์ประมาณ 1,500 ครัวเรือน มีวัชพืชกีดขวางทางเรือเดินประมาณ 24,000 ตัน ทำให้แหล่งน้ำมีสภาพเสื่อมโทรมประชาชนไม่สามารถใช้น้ำจากแหล่งน้ำบุ่งหาดกองสิน เพื่อการอุปโภค-บริโภคได้ โดยกรมเจ้าท่าและหน่วยงานที่เกี่ยวข้องในพื้นที่ได้ร่วมกันพิจารณาหาแนวทางการแก้ปัญหาแหล่งน้ำบุ่งหาดกองสินอย่างเร่งด่วน